אבוללה

אָבּוּלֶלֶה הוא סרט פנטזיה ישראלי של הבמאי והתסריטאי יוני גבע, אשר יצא לאקרנים ב-3 בדצמבר 2015 ומספר על ילד בן 10 המתמודד בעזרת מפלצת ששמה אבוללה עם מותו של אחיו בתאונת דרכים. המפיקים הראשיים של הסרט הם איתן מנצורי ויונתן פארן. את הסרט צילם גיורא ביח וערך עומר זייטמן. בסרט מככבים יואב סעידיאן רוזנברג בתפקיד אדם, בר מיניאלי בתפקיד תמר ועידן ברקאי בתפקיד אבוללה. בין השחקנים הנוספים המשתתפים בסרט: מכרם ח'ורי, יהודה מור, עודד לאופולד, רותם קינן, נתי קלוגר, מיכה סלקטר ולאורה ריבלין. הסרט, המשלב בובה בלייב אקשן, הוא סרט ביכורים של גבע, והוא הופק בתמיכת קרן הקולנוע הישראלי, המיזם לקולנוע ירושלים, מפעל הפיס, יונייטד קינג ודורי פארן מדיה. הסרט צולם בשכונת גבעת משואה בירושלים. הקרנת טרום-בכורה של הסרט התקיימה ב-9 בספטמבר 2015 במסגרת אירועי יום הקולנוע הישראלי והקרנות הבכורה בירושלים (27 בנובמבר) ובתל אביב (29 בנובמבר). על גג ביתו ברחוב דולצ'ין שבגבעת משואה, מחזיק אדם הראל (יואב סעידיאן רוזנברג), ילד בן 10, במכשיר סמארטפון, וצופה בסרטון וידאו שלו עם אחיו הגדול, אסף, שנהרג בתאונת דרכים. אדם איננו מודע לכוחות יחידה מיוחדת של משטרת ישראל, תחת פיקודו של שלומי (עודד לאופולד), שנפרשים במקום, במטרה לתפוס דמות חשודה. הוריו של אדם (מיכה סלקטר ונתי קלוגר) נאבקים בהתמודדותם עם האובדן של בנם הבכור, ואמו של אדם אף מקפידה לשמור באובססיביות על חדרו של אסף כפי שהיה. ללא ידיעתה, מגניב אדם מחוץ לחדרו של אסף מספר מזכרות, ביניהן מדליה שבה זכה אסף, ושומר אותן במקלט שמתחת לביתו. יום אחד, בזמן היותו במקלט, מפתיעה את אדם דמות בין הצללים, והוא שומט מידיו את המדליה - לא לפני שהוא מנסה לצלם את הדמות עם הסמארטפון שלו - ובורח. הוא מספר על כך להוריו, אך הם לא מאמינים לו. בבית הספר בו הוא לומד, נשלח אדם על ידי המחנך יאיר (רותם קינן) לספרייה כי לא הכין את שיעורי הבית שלו. שם, אב הבית האני (מכרם ח'ורי) מבחין בצילום של הדמות במכשיר הסמארטפון שלו, וניכר כי הוא מזהה את הדמות. אדם עוקב אחרי אב הבית עד לחדרו, שם הוא מספר לו שלדמות קוראים אבוללה (עידן ברקאי), מפלצת ירושלמית אגדית ובלתי נראית, אשר אוהבת דברים מתוקים וחושפת את עצמה רק בפני ילדים מיוחדים (ילדים שנמצאים במשבר). אדם הולך למכולת, וקונה גזוז בטעם תות, באמצעותו הוא מצליח לפתות את אבוללה לצאת ממחבואו בין הצללים. השניים מתיידדים, ואבוללה הופך לחברו הסודי והיחיד של אדם. אדם מספר לאבוללה שהוא חש אשם במותו של אסף, שנהרג כאשר נסע לאסוף אותו מהקניון, כי איחר. אבוללה מסייע לאדם להתמודד מול חבורת ילדים בריונים (קאי פקר, מורי שרם, שחף יעקובוביץ') בבית ספרו וגם להתמודד כנגד רצונו של יאיר להעביר אותו לבית ספר אחר, בניגוד לדעתם של מנהלת בית הספר דבורה (לאורה ריבלין) והיועץ יקי (דני קרפל). במקביל מגלה תמר (בר מיניאלי), שכנתו וחברתו ללימודים של אדם, את סודו. כאשר לוחמי יחידת המשטרה המיוחדת מחדשים את המרדף, במטרה ללכוד את המפלצת, עוזר אדם לאבוללה לחזור חזרה הביתה אל משפחתו, על מנת להציל את חברו. אדם מספר להוריו על תחושת האשמה שרודפת אותו, וכל בני המשפחה מתפייסים באושר. בשנת 2015 העניק פורום מבקרי הקולנוע בישראל לסרט "אבוללה" שני פרסים: פרס "תגלית השנה" הוענק לבמאי הסרט, יוני גבע, ופרס ההישג האמנותי, על יצירת המפלצת אבוללה, הוענק לאדר וינטר, גן דה לנגה וקארן דוידוף, יוני כהן וסטודיו סנובול, רונן נגל ועידן ברקאי. בסרט צפו מעל ל-150,000 צופים בבתי הקולנוע בישראל. "אבוללה" היא מילת סלנג ירושלמי, שמקורה בערבית, שנועדה להפחיד אנשים בחושך. ״אבוללה״, הטריילר הרשמי ביוטיוב "אבוללה", במסד הנתונים הקולנועיים IMDb (באנגלית) "אבוללה", באתר ספר הקולנוע הישראלי "אבוללה", באתר אידיבי "אבוללה", במסד הנתונים הקולנועיים KinoPoisk (ברוסית) "אבוללה", במיזם "אישים" לתיעוד היצירה הישראלית "אבוללה" באתר האקדמיה הישראלית לקולנוע וטלוויזיה "אבוללה" באתר המיזם לקולנוע וטלוויזיה בירושלים "אבוללה" באתר עין הדג נירית אנדרמן, המפלצת העברית הראשונה מגיעה אל המסך, באתר הארץ, 30 בנובמבר 2015 מתן שירם, ריאיון עם צלם הקולנוע גיורא ביח, באתר גלובס, 7 בדצמבר 2015 אמיר בוגן, מפלצת ישראלית: יונתן גבע על "אבוללה", באתר ynet, 3 בדצמבר 2015 מאחורי הקלעים לסרט אבוללה, סרטון באתר יוטיוב גלי עמרן, אני אבוללה: עידן ברקאי מפיח חיים במפלצת, באתר nrg‏, 7 בדצמבר 2015 יונתן גבע, שפילברג וג'ורג' לוקאס, "אבוללה" מוקדש לכם, באתר ynet, 9 בדצמבר 2015 מרב שקד, כנגד כל הסיכויים- פרויקט שאפתני עם מפלצת ירושלמית, באתר תעשייה. קום, 10 בדצמבר 2015 יוני גבע על התסריט של אבוללה(הקישור אינו פעיל), באתר קולנוע, 2 במרץ 2017 יוני גבע מביים אפקטים, ראיון עם הבמאי בפודקאסט "גיקונומי" ישי קיצ'לס, מפלצת בע"מ, באתר ישראל היום, 2 בדצמבר 2015 יעל שוב, "אבוללה": סרט מותח ומצחיק לכל המשפחה, באתר Time Out ישראל, 3 בדצמבר 2015 תומר קמרלינג, היה כבר? אז מה, בבלוג החמישייה הקמרלינג, 3 בדצמבר 2015 יאיר רוה, ״אבוללה״, ביקורת, באתר סינמסקופ, 4 בדצמבר 2015 אורון שמיר, ‏״אבוללה״, סקירה, באתר "סריטה", 5 בדצמבר 2015 איתן וייץ, אבוללה: הביקורת, באתר קולנוע בראש צלול, 5 בדצמבר 2015 שמוליק דובדבני, "אבוללה": יש לנו מפלץ, והוא מומלץ, באתר ynet, 7 בדצמבר 2015 על פי דו"ח שפרסם אמציה סמקאי, יו"ר עמותת "בצדק". נירית אנדרמן, "העדנה המפתיעה של תעשיית סרטי הילדים הישראליים", באתר הארץ, 4 ביוני 2015 אמיר בוגן, "מדע בדיוני ואימה ישראלים: כבר לא פנטזיה", באתר ynet, 14 באוגוסט 2015 נירית אנדרמן, "הגננת" זכה בפרס הסרט הטוב ביותר מטעם פורום מבקרי הקולנוע בישראל, באתר הארץ, 20 בדצמבר 2015 טל נתנאל, ‏תכירו את הסלנג הירושלמי: אבו יו-יו, במבליק ואש תנור, באתר "סרוגים", 24 במאי 2017